陳氏童子草書歌
作者：皎然
朝代：唐

paragraphs: 書家孺子有奇名，天然大草令人驚。
僧虔老時把筆法，孺子如今皆暗合。
飆揮電灑眼不及，但覺毫端鳴颯颯。
有時作點險且能，太行片石看欲崩。
偶然長掣濃入燥，少室枯松欹不倒。
夏室炎炎少人歡，山軒日色在闌干。
桐花飛盡子規思，主人高歌興不至。
濁醪不飲嫌昏沈，欲翫草書開我襟。
龍爪狀奇鼠鬚銳，水牋白皙越人惠。
王家小令草最狂，爲予灑出驚騰勢。